b'\n_START_ARTICLE_\nLedo ritulys\n_START_SECTION_\nIstorija\n_START_PARAGRAPH_\nLedo ritulys buvo i\xc5\xa1rastas Kanadoje XIX a. viduryje. Pirmosios u\xc5\xbefiksuotos var\xc5\xbeybos vyko Kingstone 1855 m. Po dvide\xc5\xa1imt ketveri\xc5\xb3 met\xc5\xb3 Makgilo universiteto Monrealyje studentai susistemino taisykles, ir visoje Kanadoje susik\xc5\xabr\xc4\x97 daugyb\xc4\x97 klub\xc5\xb3 bei lyg\xc5\xb3. Rungtis spar\xc4\x8diai vyst\xc4\x97si, 1917 m. buvo \xc4\xafkurta Nacionalin\xc4\x97 ledo ritulio lyga (NHL). Pirmaisiais jos egzistavimo metais penkios komandos su\xc5\xbeaid\xc4\x97 22 rungtynes. Dabar NHL sudaro 31 Kanados ir JAV komand\xc5\xb3, ji ir toliau ple\xc4\x8diasi. Vyr\xc5\xb3 ledo ritulys tapo olimpine rungtimi 1920 m., moter\xc5\xb3 \xe2\x80\x93 1998 m. M\xc4\x97g\xc4\x97j\xc5\xb3 ledo rutulio \xc4\x8dempionatai vyksta kasmet nuo 1930 m. Ledo ritulys \xc5\xbeaid\xc5\xbeiamas ma\xc5\xbedaug 30 \xc5\xa1ali\xc5\xb3, jis populiariausias \xc5\xa0iaur\xc4\x97s Amerikoje, Skandinavijoje ir Rusijoje.\n_START_SECTION_\nLedo ritulys Lietuvoje\n_START_PARAGRAPH_\nLedo ritulys Lietuvoje prad\xc4\x97tas \xc5\xbeaisti 1922\xc2\xa0m. Tais metais Lietuvos fizinio lavinimosi s\xc4\x85jungos nario Stepono Dariaus iniciatyva suorganizuota pirmoji Lietuvoje ledo ritulio komanda ir su\xc5\xbeaistos pirmosios ledo ritulio rungtyn\xc4\x97s. Pirmasis Lietuvoje ledo ritulio \xc4\x8dempionatas prasid\xc4\x97jo 1926\xc2\xa0m. sausio 30 d. Jame dalyvavo keturios\xc2\xa0\xe2\x80\x93 LFLS, KSK, \xe2\x80\x9eKovo\xe2\x80\x9c ir \xe2\x80\x9eMakabi\xe2\x80\x9c\xc2\xa0\xe2\x80\x93 komandos. Nugal\xc4\x97tojais tapo LFLS ledo ritulininkai. 1932\xc2\xa0m. vasario 27 d. Rygoje su\xc5\xbeaistos pirmosios oficialios tarptautin\xc4\x97s rungtyn\xc4\x97s Lietuva\xc2\xa0\xe2\x80\x93 Latvija (0:3). 1938\xc2\xa0m. Lietuva tapo Tarptautin\xc4\x97s ledo ritulio s\xc4\x85jungos nare ir pirm\xc4\x85 kart\xc4\x85 dalyvavo Europos ir Pasaulio ledo ritulio \xc4\x8dempionate\xc2\xa0\xe2\x80\x93 Prahoje. Lietuva laim\xc4\x97jo prie\xc5\xa1 Rumunij\xc4\x85 1:0 (V. Ilg\xc5\xabno \xc4\xafvartis), ta\xc4\x8diau pralaim\xc4\x97jo Lenkijai 1:8, Vengrijai 1:10 ir \xc5\xa0veicarijai 0:15. 1946/47 Lietuviai dalyvavo pirmame TSRS ledo ritulio \xc4\x8dempionate. Kauno ledo ritulininkai (i\xc5\xa1 12 komand\xc5\xb3) u\xc5\xbe\xc4\x97m\xc4\x97 7 viet\xc4\x85. Zenonas Ganuskauskas (HC Kaunas) tapo vienu i\xc5\xa1 rezultatyviausi\xc5\xb3 \xc4\x8dempionato \xc5\xbeaid\xc4\x97j\xc5\xb3 (7 \xc4\xafvar\xc4\x8diai). _NEWLINE_1977\xc2\xa0m. atidaryta pirmoji dirbtinio ledo \xc4\x8diuo\xc5\xbeykla Elektr\xc4\x97nuose, mieste veikia vienintelis profesionalus Lietuvos ledo ritulio klubas \xe2\x80\x9eEnergija\xe2\x80\x9c. Lietuvoje kasmet rengiamas vyr\xc5\xb3 suaugusi\xc5\xb3j\xc5\xb3 ledo ritulio \xc4\x8dempionatas, taip pat vyksta jauni\xc5\xb3 ir vaik\xc5\xb3 pirmenyb\xc4\x97s._NEWLINE_2017 m. u\xc5\xbefiksuota, kad Lietuvoje ledo ritul\xc4\xaf nuolatos \xc5\xbeaid\xc5\xbeia apie 2500 \xc5\xbeaid\xc4\x97j\xc5\xb3, i\xc5\xa1 j\xc5\xb3 1100 vaik\xc5\xb3 bei 90 moter\xc5\xb3 ir mergin\xc5\xb3. Lietuvoje veikia 13 ledo ritulio mokykl\xc5\xb3 bei apie 50 ledo ritulio klub\xc5\xb3._NEWLINE_Vyr\xc5\xb3 rinktin\xc4\x97 dalyvauja Pasaulio \xc4\x8dempionatuose. Lietuvoje pasaulio ledo ritulio \xc4\x8dempionatas pirm\xc4\x85 kart\xc4\x85 surengtas 2004 metais, Elektr\xc4\x97nuose. 2009 metais pasaulio \xc4\x8dempionatas surengtas Vilniuje. 2014 metais Vilniaus \xe2\x80\x9eSiemens arenoje\xe2\x80\x9c \xc4\xafvyko dar vienas pasaulio vyr\xc5\xb3 ledo ritulio \xc4\x8dempionatas, kur\xc4\xaf aplank\xc4\x97 daugiau nei 40.000 \xc5\xbei\xc5\xabrov\xc5\xb3, o nacionalin\xc4\x97 rinktin\xc4\x97 i\xc5\xa1kovojo bronzos medalius._NEWLINE_2018 metais pasaulio vyr\xc5\xb3 \xc4\x8dempionatas vyko Kaune, \xe2\x80\x9e\xc5\xbdalgirio arenoje\xe2\x80\x9c, kur d\xc4\x97l medali\xc5\xb3 kovojo Lietuvos, Ukrainos, Japonijos, Kroatijos, Rumunijos ir Estijos _NEWLINE_rinktin\xc4\x97s.\xc2\xa0Lietuva u\xc5\xbe\xc4\x97m\xc4\x97 pirm\xc4\x85j\xc4\x85 viet\xc4\x85, tod\xc4\x97l per\xc4\x97jo \xc4\xaf 1A divizion\xc4\x85._NEWLINE_2017\xc2\xa0m. Lietuvos vyr\xc5\xb3 ledo ritulio rinktin\xc4\x97 u\xc5\xbeima 25 viet\xc4\x85 Tarptautin\xc4\x97s ledo ritulio federacijos reitinge.\n_START_SECTION_\nAik\xc5\xa1tel\xc4\x97s\n_START_PARAGRAPH_\nTarptautin\xc4\x97s ledo ritulio federacijos ir NHL taisykl\xc4\x97se ledo ritulio aik\xc5\xa1tel\xc4\x97s dyd\xc5\xbeiai \xc5\xa1iek tiek skiriasi. IIHF taisykl\xc4\x97se numatyta, kad pageidautini aik\xc5\xa1tel\xc4\x97s matmenys yra: 58 m ilgis ir  34 m plotis, ta\xc4\x8diau ilgis gali siekti iki 61 m, o plotis 27 m. NHL nustatytas aik\xc5\xa1tel\xc4\x97s dydis yra 200 p\xc4\x97d\xc5\xb3 ilgis ir 85 p\xc4\x97d\xc5\xb3 plotis, t. y. 60,96 m ilgis ir 25,90 m plotis. Ledo ritulio aik\xc5\xa1tel\xc4\x97s kampai turi b\xc5\xabti suapvalinti. Visa aik\xc5\xa1tel\xc4\x97 turi b\xc5\xabti apjuosta plastikiniais arba mediniais nuo 1 m iki 1,22 m auk\xc5\xa1\xc4\x8dio bortais. Aik\xc5\xa1tel\xc4\x97s galuose \xc4\xafrengiami dveji vartai, kuri\xc5\xb3 auk\xc5\xa1tis 1,2 m (4 p\xc4\x97dos), plotis 1,83 m (6 p\xc4\x97dos). Aik\xc5\xa1tel\xc4\x97 padalinta \xc4\xaf tris zonas: 17,23 m nuo abiej\xc5\xb3 vart\xc5\xb3 linijos nubr\xc4\x97\xc5\xbeiamos m\xc4\x97lynos zon\xc5\xb3 linijos, aik\xc5\xa1t\xc4\x97s viduryje - raudona linija, dalijanti aik\xc5\xa1tel\xc4\x99 \xc4\xaf dvi dalis. Raudonos linijos centre - ritulio i\xc5\xa1metimo zona. Dar keturios ritulio i\xc5\xa1metimo zonos, po dvi abiejose aik\xc5\xa1tel\xc4\x97s pus\xc4\x97se, \xc4\xafrengiamos 6 m atstumu nuo vart\xc5\xb3. Visas ritulio i\xc5\xa1metimo zonas juosia 4,5 m skersmens apskritimai._NEWLINE_2017 m. Lietuvoje buvo 8 dengtos ir 4 atviros nuolatos veikian\xc4\x8dios ledo ritulio arenos/aik\xc5\xa1tel\xc4\x97s._NEWLINE_Taip pat led\xc4\x85 gali i\xc5\xa1lieti Vilniaus \xe2\x80\x9eSiemens\xe2\x80\x9c, Kauno \xe2\x80\x9e\xc5\xbdalgirio\xe2\x80\x9c ir Klaip\xc4\x97dos \xe2\x80\x9e\xc5\xa0vyturio\xe2\x80\x9c arenos, kuriose vykdomi dideli tarptautiniai turnyrai bei pasaulio \xc4\x8dempionatai.\n_START_SECTION_\nRungtis\n_START_PARAGRAPH_\nKomand\xc4\x85 sudaro ma\xc5\xbeiausiai 20 \xc5\xbeaid\xc4\x97j\xc5\xb3. Rungtyni\xc5\xb3 metu arenoje yra po 6 \xc5\xbeaid\xc4\x97jus i\xc5\xa1 kiekvienos komandos, \xc5\xbeaid\xc4\x97jai kei\xc4\x8diasi beveik kas minut\xc4\x99. Ledo ritulys \xc5\xbeaid\xc5\xbeiamas 3 k\xc4\x97linius po 20 minu\xc4\x8di\xc5\xb3, dvi pertraukos trunka po 15 minu\xc4\x8di\xc5\xb3. \xc5\xbdaidimas da\xc5\xbenai stabdomas fiksuojamos nuo\xc5\xa1al\xc4\x97s, skiriami baudiniai, \xc5\xbeaid\xc4\x97jai patiria traumas \xe2\x80\x93 tod\xc4\x97l paprastai trunka nuo 2 iki 3 valand\xc5\xb3. Kas k\xc4\x97lin\xc4\xaf komandos kei\xc4\x8diasi pus\xc4\x97mis. Kai komanda \xc5\xbeaid\xc5\xbeia nepilna sud\xc4\x97timi, ji privalo tur\xc4\x97ti savo arenoje ma\xc5\xbeiausiai 4 \xc5\xbeaid\xc4\x97jus, \xc4\xafskaitant vartinink\xc4\x85. Jei pasibaigus rungtyn\xc4\x97ms skirtam laikui rezultatas yra lygus, pridedamas papildomas 5\xe2\x80\x9320 minu\xc4\x8di\xc5\xb3 laikas. Tarptautiniame ledo ritulyje, jei rezultatas yra lygus po papildomo laiko, seka baudiniai: po 5 \xc5\xbeaid\xc4\x97jus i\xc5\xa1 kiekvienos komandos stengiasi \xc4\xafmu\xc5\xa1ti \xc4\xafvart\xc4\xaf \xc4\xafsib\xc4\x97g\xc4\x97dami nuo arenos vidurio, komandos kei\xc4\x8diasi. Profesional\xc5\xb3 ledo ritulyje \xc5\xbeaid\xc5\xbeiamas 5 minu\xc4\x8di\xc5\xb3 trukm\xc4\x97s \xe2\x80\x9estaigios mirties\xe2\x80\x9c papildomas laikas. NHL atkrintamosiose var\xc5\xbeybose prat\xc4\x99simai trunka 20 minu\xc4\x8di\xc5\xb3. Reguliaraus sezono rungtyn\xc4\x97se, jei po prat\xc4\x99simo nei viena komanda nei\xc5\xa1siver\xc5\xbe\xc4\x97 \xc4\xaf priek\xc4\xaf, fiksuojamos lygiosios.\n_START_SECTION_\nTaur\xc4\x97s ir \xc4\x8dempionatai\n_START_PARAGRAPH_\nStenlio taur\xc4\x99 dovanojo lordas Stanley i\xc5\xa1 Prestono, \xc5\xa1e\xc5\xa1tasis Kanados generalgubernatorius. I\xc5\xa1 prad\xc5\xbei\xc5\xb3 taur\xc4\x97 buvo daug ma\xc5\xbeesn\xc4\x97 u\xc5\xbe dabartin\xc4\x99; v\xc4\x97liau prie jos prid\xc4\x97tas pjedestalas, kad b\xc5\xabt\xc5\xb3 vietos \xc4\xafra\xc5\xa1yti kasmetiniams NHL \xc4\x8dempionams. Tai seniausias prizas, dovanojamas profesionalaus sporto komandai \xc5\xa0iaur\xc4\x97s Amerikoje.'